Kegyelem nektek és békesség Istentől, a mi Atyánktól és az Úr Jézus Krisztustól!

Lk 8, 16-18  
*Aki lámpást gyújt, nem takarja le edénnyel, ágy alá sem rejti, hanem a lámpatartóra teszi, hogy akik bemennek, lássák a világosságot. 17Mert nincs olyan rejtett dolog, amely napvilágra ne kerülne, és nincs olyan titok, amely ki ne tudódna, és ismertté ne válna. 18Vigyázzatok tehát, hogyan hallgatjátok! Mert akinek van, annak adatik, de akinek nincs, attól még az is elvétetik, amiről azt gondolja, hogy az övé.*

Fényt hordozó Gyülekezet!

*“Akkor ezt mondta Isten: Legyen világosság! És lett világosság. Látta Isten, hogy a világosság jó, elválasztotta tehát Isten a világosságot a sötétségtől.“*Igen, a mi mennyei Atyánk számára ez ennyire egyszerű, tiszta, kérdőjelektől, feltételektől és kis-kapuktól mentes téma. Sötétség és világosság, tiszta és tisztátalan, igaz és hamis. Nincsenek köztes szürke zónák, nincsenek félremagyarázható féligazságok, nincsenek megtűrt egyéb emberi értelmezési lehetőségek. Az Ő világossága van, vagy a nélküle való sötétség.   
Az Ő akarata a világosság, neked is, a te életednek, a te hitednek is. Ő a Világ Világosságát küldte érted és most küldi teáltalad is. De ez a fényt hordozó élet, ahogyan az Úr akarata, úgy szintén nem lehet kicsit világos - kicsit sötét. Vagy a Szabadító Úr fénye ragyog rajtad keresztül, vagy eltakarod azt az életeddel, hogy se te, se más ne tapasztalhassa meg. De ha így teszel, akkor nem egy kicsit horozod és egy kicsit árnyokot vetsz. A fény ugyan nem szűnik meg ez igaz, hiszen nem tudod érvénytelenné, hatástalanná tenni az Úr akaratát, de te így - az akaratodnak, a vágyaidnak, a bűnnek engedve - nem vagy a hordozója, hanem csak leárnyékolója. Igen, nem szűnik meg a fény, a kegyelem, az áldás a világban attól, hogy te nem vagy lámpás, de ez nem téged igazol, ez egyedül az Úr türelmes hívását igazolja. Ami még az árnyékoló felé is szól!  
Általános iskolás alsós gyermekeknek készítettünk egy táborban esti csöndsétát. Már besötétedett és kis csapatokban kellett körbejárniuk a tábor kertjében az állomásokat. Minden csapatnál volt egy-egy gyertya, amit odafigyelve a csapat egy tagjának kellett vinnie, hogy annak segítségével elolvashassák a kihelyezett igeszakaszokat, tanításokat és imádságokat. Több fényhordozó is azonban, azzal kezdett játszani, hogy megpróbálta eltakarni a gyertyát, hogy csak akkor lássanak a többiek, amikor ő hagyja. Hamar rájöttek azonban, hogy egy kis tenyér ehhez nem elég. A fényt nem tudta teljes egészében takarásba vonni. Volt, aki végül elfordulva, szinte ráhajolva próbálta egész testével takarni a többiek elől, de azért persze nem mertek nagyon közel hajolni, nehogy meggyulladjon a hajuk, vagy ruhájuk. Mert a láng erős, hatásos maradt így is. Végül az egyik gyermek arra jutott, hogy csak azzal tud uralkodni a fényen, ha kioltja a forrást. És akkor valóban sötét lett. És mi történt az addig érdekesnek tűnő sötétben? Féltek és kiáltozni kezdtek.  
*“Vigyázzatok tehát, hogyan hallgatjátok! Mert akinek van, annak adatik, de akinek nincs, attól még az is elvétetik, amiről azt gondolja, hogy az övé.”*A nagy biztonságérzete az embernek, amikor elhiszi, hogy ő valóban uralkodik, hogy ő irányít a világban, sőt majd ő lesz az, aki rendet teremt a kaotikus, kérdésekkel és kihívásokkal teli hétköznapokban. Aztán a nagy rendezkedésben, az előbb-utóbb “mindent is” megengedő öntörvénykezésünkben arra eszmélünk, hogy bizony már mindent olyan viszonylagossá, olyan értelmezhetetlenné tettünk, hogy a sok szürkévé homályosított igazság labirintusában, bizony teljesen eltévedtünk.

Testvérek talán mind érezzük, mind jól tudjuk, hogy rengeteg mindent kaptunk. De a sok áldással bizony vissza is élhetünk, mint a kisgyermek, aki ahelyett, hogy a papírra nyomdázna és így valami szépet alkotna, inkább csak a ruhájába keni és a falat maszatolja össze. Mint mi az evangéliummal.   
A fény, amit kaptál, az evangélium örömhíre, a kegyelem élő szava, neked szól, érted adott ajándék. De ha eltakarni akarod, magadnak tartogatni, elhomályosítani, vagy épp a féligazságaid, illetve a bűneid elfedése végett inkább kioltani, akkor ne csodálkozz, ha végül te is arra eszmélsz, hogy az építgetett kártyavárad, az a bizonyos homokra épített ház a fejedre, rád fog omlani és végül félelmekkel telve, rettegve fogsz te is kiáltozni a sötétben.  
De miért tennél így? Miért vágyakoznál ilyesmire? Vagy valójában ennyire nincs hited, hogy komolyan hiszed a saját igazad Krisztus bűnbocsátó áldozatával szemben is?  
Múlt héten azt a kérdést tettem fel az ige alapján, hogy “Ki neked Krisztus?”, ma pedig az igével én is Agendánk mai tételmondatával foytatom: “Hívás bizonyságtételre”, azaz ideje, hogy a múlt heti kérdésre adott válaszod, a hited élő, cselekvő hitvallássává válljon!  
*“Mert nincs olyan rejtett dolog, amely napvilágra ne kerülne, és nincs olyan titok, amely ki ne tudódna, és ismertté ne válna.”*   
A te mennyei Atyád előtt se így, se úgy nem kérdés, hogy mi van a szívedben. Játszhatod a megtért hívőt, az elhivatott keresztényt, a szentéletű bibliatudóst az emberek előtt. Lehetsz te a szürke zónák, a kétszínűség, a megtévesztés mestere, akár emberek tömegeit is félrevezetve, de mit érsz ezzel? Földi tapsvihart, múló címeket és súlytalan érdemeket? Azt hiszed, hogy ha te látod, hogy a másik életében milyen megkötözöttség, milyen sötétség uralkodik, akkor az Úr nem látja a te életedet, minden ügyeskedésed, minden takargatásod ellenére is? Ne legyen kétséged, a Mindenható Isten pontosan, tisztán látja, hogy ki, mi az úr valójában a te életedben!  
Az ember, te, alapvetően nem vagy gonosz, nem a sötétség kétségbeesésére vagy rendelve. Mégis mennyien élnek úgy, mintha nem is lenne más út. Talán azért, mert a világ ezt a nyomást helyezi rájuk: hogy a sok nehézség, bánat és csalódás közepedte neked kell valahogy mégis jóvá lenned és nem lehetsz összetört, elveszett, vagy gyenge. És engedve ennek a megroppantó elvárásnak szerepet kezdesz játszani, egyre több féligazsággal, egyre nagyobb sötétségben. És végül, már nem csak az emberek előtt, de a te teremtő és szabadító mennyei Atyád előtt is szerepben, hazugságban akarsz maradni. Nem vágyod a fényt, az Úr íteletét, mert akkor napvilágra kerülne minden, ezt a gyengeséget pedig nem tudod elhinni, hogy megengedheted magadnak. Inkább ne tekintsen rád az Úr, inkább rejtőzve maradsz, inkább a sötétségben kuporogsz.  
Luther Márton “Mária énekéről” írt értekezésében ezt írja: *“ Mária azt nevezi Isten legelső, benne végzett munkájának, hogy rátekintett. Ez egyúttal Isten legnagyobb műve is, amiből a többi következik. Mert, ha Isten valakihez odafordítja a tekintetét, és ránéz, az csupa kegyelem és üdvösség. Ezt követi Isten minden egyéb cselekedete és ajándéka.”*  
Ez a kegyelmes ránk tekintés az evangélium fénye, a lámpas, amely megvilágít mindent. Igen azt is, amit mi talán nem szeretnénk, rejtegetnénk, de Isten tudja, hogy láthatóvá kell, hogy válljon minden. Nem azért, mert Ő addig nem tudja, hogy milyen terheket, milyen bűnöket cipelünk, hanem mert mi nem tudjuk, nem látjuk meg és be magunk előtt, hogy mennyire elveszettek vagyunk és mennyire rászorulunk a kegyelemre. Ameddig nincs ott valóban a fény az életedben, amíg nem lesz olyanannyira láthatóvá minden bűnöd, hogy úgy igazán összetörjön, addig üres szó marad számodra a kegyelem, könnyű és értéktelen marad. Ha viszont megéled, hogy mit jelent az életed számára, neked az, hogy az Úr kegyelmet gyakorol Krisztusért, akkor utána hiába vetülnek árnyékok az életedre, te a világosságot fogod hordozni és ott lesz, látható lesz az Isten szeretete az életeden.   
Nem úgy, hogy gondtalan, hatalmas és verhetetlen, vagy bőségesen gazdag, vagyonos ember leszel, hogy nem érint a betegség fájdalma, a gyász, vagy hogy mennyire emelkedik meg rezsi. Nem, a világban maradsz, de ezek sokadrangú, sőt súlytalan kérdések lesznek, nem ezeknek fogod alárendelni az életed, nem a világi hatalmaktól való rettegés fog meghatározni.   
Ha a Kegyelem Urának fénye az, ami betölti az életed, ha az Ő szeretete mozgat és határoz meg, akkor igazi áldásokat fogsz keresni és megtapasztalani. Olyanokat, amikről Péter apostol írt az oltár előtti igében: egyetértést, együttérzést, testvérszeretetet, könyörületességet, alázatot. Ha valódi megtérés van az életedben, akkor a Krisztus szeretetét fogod hordozni és nem fogsz a gonoszért se gonosszal fizetni, vagy a gyalázkodásért gyalázkodással, hanem ellenkezőleg: áldást tudsz mondani, hiszen arra hívattál el, hogy áldást örökölj, a kegyelem áldását.   
*“Aki lámpást gyújt, nem takarja le edénnyel, ágy alá sem rejti, hanem a lámpatartóra teszi, hogy akik bemennek, lássák a világosságot.”*Így legyen jelen a te életedben is a Megváltó Úr szeretete, hogy lámpása lehess te is sokaknak, aki által ott fénylik Isten világossága, az Ő bűnbocsátó szeretete! Ámen